યંગ ડિરેક્ટર શકુન બત્રા પપ્પાઓ જેના માટે પોતાના દીકરાઓને ખિજાતા હોય છે એવા કપૂરસાબના લડકા જેવો ટૅલેન્ટેડ છે. રિયલ લાઇફનાં બારીક નિરીક્ષણો અને એના કૉમિકલ પ્રેઝન્ટેશનમાં તેને સચિનની બૅટિંગ જેવી ફાવટ છે. હવે કદાચ તેને લાગ્યું હશે કે પરિવારની અંદર ઝઘડા કરાવીને એકતા કપૂર જો આખું બાલાજી એમ્પાયર ઊભું કરી શકતી હોય તો આપણે એક ફિલ્મ ન બનાવી શકીએ? ખેર, ટ્રેલરમાંથી જ ક્લિયર હતું કે અહીં આપણને સારાભાઈ વર્સસ સારાભાઈ ટાઇપની ફૅમિલીની નોકઝોંકમાંથી નીપજતી કૉમેડીના ચમકારા માણવા મળવાના છે. ઈવન અહીં તો ખુદ માયા સારાભાઈ યાને કે રત્ના પાઠક શાહ પણ હાજર છે. પરંતુ થયું છે એવું કે કૉમેડીનો ડિપાર્ટમેન્ટ રિશી કપૂરે હાઇજૅક કરી લીધો છે, જ્યારે દેકારા અને દદર્‍ની દુકાન ચલાવવાની જવાબદારી બાકીનાં પાત્રોને માથે આવી પડી છે.